Jun 04,2015
భారీగా పడిన అదానీ షేర్లు..!
అదాని ఎంటర్‌ప్రైజెస్‌ వాటాలు బుధవారం దాదాపు 83 శాతం మేర కుంగాయి. సంస్థ మార్కెట్లకు తమ పునర్‌నిర్మాణ ప్రణాళికను సమర్పించిన నేపథ్యంలో ఈ కంపెనీ వాటాలు మంగళవారం బాగా పెరిగి రూ.638 వద్ద ముగి శాయి. కంపెనీ పునర్‌ నిర్మాణ ప్రణాళిక వార్తల నేపథ్యంలో ఒక దశలో ఈ కంపెనీ స్టాక్‌ దాదాపు రూ.803.90 గరిష్ఠ స్థాయిని కూడా తాకిన సంగతి తెలిసిందే. మార్కెట్లో ఇంత జోష్‌ను సృష్టించిన అదానీ షేర్లు బుధవారం ఒక్కసారిగా పడిపోవడం చర్చనీయాంశమైంది. బుధవారం బీఎస్‌ఈలో ఈ కంపెనీ షేరు 574.25 వద్ద మొదలైంది. ఆ తరువాత వెంటనే దాదాపు 80 శాతం మేర కుంగింది. మార్కెట్‌ ముగిసే సమయానికి దాదాపు 83 శాతం నష్టపోయి రూ.109.75 వద్ద స్థిరపడింది. ఇందుకు ప్రధాన కారణం అదానీ సంస్థ కొత్త పునర్‌నిర్మాణ ప్రణాళికకు జూన్‌ 4ను రికార్డ్‌ తేదీగా స్వీకరించడమేనని తేలింది. అంటే 4 జూన్‌ నాటికి ఏఏ మదుపరుల పేర్లయితే కంపెనీ రిజిస్టర్‌లో నమోదు అయి ఉంటుందో వారికి మాత్రమే కొత్తగా రీస్ట్రక్చర్‌ చేసిన సంస్థల షేర్లను కేటాయిస్తారు. రెండు రోజుల సెటిల్‌మెంట్‌ కాలాన్ని తీసేస్తే అంటే.. జూన్‌ 2న ఎవరైతే అదానీ షేర్లు కలిగి ఉన్నారో వారికి మాత్రమే డీమెర్జ్‌ ప్రాతిపదికన కంపెనీల షేర్లు అందనున్నాయి. 3న. 4న షేర్లను కొన్న వారికి ఈ లబ్ది చేకూరదు. దీంతో ఎక్కువ మంది బుధవారం ఈ షేర్లను కొనేందుకు ముందుకు రాలేదు ఫలితంగా అదానీ షేరు బాగా కుంగింది. జూన్‌ 3, 4న తేదీలలో ఈ షేర్లను అధిక ధరల వద్ద కొనుగోలు చేసిన వారు మళ్లీ ఆస్థాయిని చూడాలంటే దాదాపు చాలా కాలం వేచి చూడాల్సి ఉంటుందని మార్కెట్‌ వర్గాలు అంటున్నాయి.
మీ స్నేహితులకు రికమెండ్ చెయ్యండి